**ELŐTERJESZTÉS**

**A Gazdasági és Városstratégiai Bizottság 2018. február 12-i ülésére**

**Javaslat a Javaslat a Magyar Cserkészszövetség III. Nyugat-Magyarországi Kerülete részére raktárhelyiség bérbeadására**

Tájékoztatom a Tisztelt Bizottságot, hogy a Magyar Cserkészszövetség III. Nyugat-Magyarországi Kerülete képviseletében Szár Gyula Gergely kerületi elnök a következő kéréssel fordult az Önkormányzathoz. Közös cél, hogy a Magyar Cserkészszövetség III. Nyugat-Magyarországi Kerületének cserkészei újra az egykori cserkész székházban működhessenek, és az épület mielőbb ismét a Magyar Cserkészszövetség tulajdonába visszajusson.

A cserkészet önkéntes, vallásos, pártpolitikától független ifjúsági mozgalom, amely nyitott mindenki számára származástól, nemtől, társadalmi és vagyoni helyzettől, valamint vallási meggyőződéstől függetlenül. A cserkészet a világ legnagyobb gyermek- és ifjúsági mozgalma. A világ több, mint 200 országában 38 millió cserkész dolgozik egy közös célért: segíteni a gyermekeket és fiatalokat, hogy aktív és elkötelezett felnőttekké váljanak. A magyarországi cserkészmozgalom célja, hogy a társadalmat olyan életrevaló, elkötelezett, felelős, egészséges polgárok alkossák, akiknek fontos, hogy önmaguk folyamatos nevelése által az Isten felé növekedjenek. Ennek érdekében életmodellt nyújtanak, illetve ifjúságnevelést végeznek önkéntesek segítségével. A Magyar Cserkészszövetség III. kerületét Magyarország nyugati megyéinek (Vas, Zala és Győr-Moson-Sopron) csapatai alkotják, összesen 755 cserkésszel. Szombathelyen és vonzáskörzetében hat, más településeken (Sárvár, Mosonmagyaróvár, Győr, Lenti, Kőszeg, Zalaegerszeg, Keszthely, Nagykanizsa, Sopron) további tizenhárom cserkészcsapat működik. A csapatok között szoros az összetartás, számos közös program van. A tevékenységeik között szerepel az önkénteskedés, a generációk közötti együttműködés. Az éves cserkészmunka megkoronázása a nyári csapattábor, ahol a cserkészek a természetben tölthetnek el egy-két hetet. Fontos, hogy a gyerekek szabadidejükben értékes és számukra hasznos tevékenységekkel foglalkozzanak, megismerjék a természetet, nemzeti értékeinket, kultúránkat.

A 106/2016.(IV.20.) Kgy. sz. határozatában Szombathely Megyei Jogú Város Közgyűlése a Szent László király utcai korábbi EPCOS telephely fejlesztése érdekében a fejlesztési koncepcióban a régi Cserkészház felújítása és funkciójának visszaállításának célját fogalmazta meg. Az erre vonatkozó projekt befejezéséig szüksége lenne a szövetségnek kb. 100 m2 nagyságú raktárhelyiségre. A szövetség és a SZOVA Zrt. munkatársai helyszíni bejárást tartottak, és az EPCOS egykori gyárterületén, a 11-es számú épület földszintjén lévő helyiségeket a raktározás céljára minden szempontból megfelelőnek találták. A helyiségek szárazak, önállóan zárhatóak, biztonságosak, teherautóval is jól megközelíthetőek, nagyméretű tárgyak elhelyezésére kiválóan alkalmasak. A helyiségeket javaslom az EPCOS területén már korábban jóváhagyott bérleti jogviszonyokkal azonos időtartamra, 2023. február 28. napjáig biztosítani.

A volt EPCOS területének fejlesztésére a TOP pályázat keretében kerül sor, azonban a szóban forgó épület kívül esik a fejlesztendő területen, így bérbeadás útján történő hasznosításának emiatt elvileg akadálya nincs.

A fentiek figyelembevételével a SZOVA Zrt., mint az ingatlan vagyonkezelője kiadta a kezelői hozzájárulást az alábbi feltételekkel:

* az ingatlan területére jelenleg a Szent László király utcai kapun keresztül lehet bejutni, előzetes telefonos bejelentkezés alapján;
* tekintettel arra, hogy az Önkormányzat az ingatlan megvásárlását követően ÁFA- visszaigényléssel élt, így a helyiséget bérbeadás útján lehet hasznosítani. A SZOVA Zrt. a bérleti díj mértékét nettó 150 Ft/m2/hó + ÁFA, összesen 9.600 Ft + ÁFA összegben állapította meg. A bérleti díjon felül fizetendő még a helyiségben a tényleges fogyasztás alapján az áramdíj, valamint a temperáló fűtés arányos része.

Tájékoztatom a Tisztelt Bizottságot arról, a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész, ingóság egyszeri és további előjogot nem biztosító, 1 évet meghaladó vagy határozatlan időre szóló használatba, bérbe adásáról illetve bérbe vételéről.

Fentiek alapján javaslom, a Bizottság járuljon hozzá, hogy a 5487/31 hrsz-ú, Szent László király u. 6. szám alatti, 11-es épület földszintjének 11-107 jelű (38 m2) és 11-108 jelű (26 m2) helyiségeit a SZOVA Szombathelyi Vagyonhasznosító és Városgazdálkodási Zrt. - mint az ingatlan vagyonkezelője - a Magyar Cserkészszövetség III. Nyugat-Magyarországi Kerülete részére 2018. március 1. napjától 2023. február 28. napjáig terjedő határozott időre bérbe adja. A bérleti díj mértéke 9.600,- Ft + ÁFA/ hónap.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2018. február 8.**

 **/: Dr. Puskás Tivadar :/**

**Határozati javaslat**

**…./2018. (II.12.) GVB sz. határozat**

A Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése alapján hozzájárul, hogy a SZOVA Szombathelyi Vagyonhasznosító és Városgazdálkodási Zrt. - mint az 5487/31 hrsz-on fekvő Szombathely Megyei Jogú Város Önkormányzata kizárólagos tulajdonában álló ingatlan vagyonkezelője – a szombathelyi 5487/31 hrsz-ú, Szent László király u. 6. szám alatti volt EPCOS terület 11-es épület földszintjének 11-107 jelű (38 m2) és 11-108 jelű (26 m2) helyiségeit a Magyar Cserkészszövetség III. Nyugat-Magyarországi Kerülete részére 2018. március 1. napjától 2023. február 28. napjáig terjedő határozott időre bérbe adja. A bérleti díj mértéke 9.600,- Ft + ÁFA/ hónap.

A Bizottság felkéri a SZOVA Zrt. képviselőjét, hogy a bérleti szerződést megkösse.

**Felelős**: Lendvai Ferenc, a Bizottság elnöke

 Molnár Miklós alpolgármester

 (végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:** 2018. március 1.